
A kisvárdai közművelődés a rendszerváltás korában

Kulcsszavak: Kisvárda; rendszerváltás; közművelődés;
Dolgozatomban a kisvárdai közművelődés alakulását kívántam megvizsgálni a rendszerváltás körüli időszakban. Részben a strukturális, részben a tartalmi változásokat vettem nagyító alá. Különös figyelmet fordítottam annak feltárására, hogyan alakult ki és fejlődött a színházi fesztivál hagyománya. Kutatómunkám során – mivel kevés volt a nyomtatott forrás, az elérhető intézményi dokumentáció – a szemtanú-emlékezők elbeszéléseire is nagyban támaszkodtam (oral history). Így árnyaltabb képet kaptam a változásokról, és olyan szempontok, részletkérdések is felszínre kerültek, amelyek az intézményi dokumentációból érthetően hiányoznak.
Kutatásom során feltártam és áttekintettem több helyi könyvtár helyismereti, helytörténeti anyagát, másodsorban félig strukturált interjú segítségével bontottam ki azokat a folyamatokat és tényezőket, amelyek a rendszerváltás körüli időszak helyi kulturális kezdeményezéseit elindították. Az interjúknak köszönhetően megelevenedtek előttem a forrásokban csak szűkszavúan ismertetett események, arcok rajzolódtak ki az intézményi dokumentációban sokszor említett nevek mellé.
Munkám során arról győződhettem meg, hogy a rendszerváltozás alaposan felkavarta a kisvárdai közművelődést, mert ami addig állami támogatásból működött, annak az új viszonyok között részben a civil szféra segítségével kellett biztosítani a működéséhez szükséges forrásokat, feltételeket. Megértettem, hogy fontosak azok az emberek, akik ragaszkodnak az elképzelésükhöz, és minden erejüket felhasználva tesznek is a közösségért, akár annak tudatában is, hogy a munkájukat nem fogják kellőképpen honorálni. Így dolgozatommal reményeim szerint az régió emlékezettörténeti kutatásaihoz is hozzájárultam.



